**Zásahy hliadok MsP v 6. týždni**

V týždni od 8. februára do 14. februára 2021 preverovali hliadky mestskej polície v hlavnom meste celkom 1281 udalostí. Medzi nimi bolo aj 275 takých, ktoré sa po preverení hliadkami priamo na mieste ukázali ako neopodstatnené.

V piatom bratislavskom okrese v sledovanom týždni preverovali mestskí policajti 59 udalostí a aj medzi nimi boli také, ktoré po preverení hliadkami priamo na mieste sa ukázali ako neopodstatnené. Takýchto prípadov bolo 31.

K opodstatneným zisteným a riešeným priestupkom ale patrili priestupky z oblasti bezpečnosti a plynulosti v cestnej premávke a tých bolo 11. Napriek zákazu konzumácie alkoholických nápojov na verejných priestranstvách tento zákaz porušili päť ľudí. Dva priestupky sa týkali oblasti verejného poriadku a štyri státia na verejnej zeleni. S pracovníkmi rýchlej zdravotnej pomoci spolupracovali mestskí policajti v dvoch prípadoch. Najviac priestupkov – päť, zistili a riešili jednotlivé hliadky počas týždňa na Budatínskej ulici.

**Pozor na zradný ľad**

Nočný telefonát na linku mestskej polície 159 nasmeroval mestských policajtov v sobotu k brehom Chorvátskeho ramena. Tu sa mal pod ľad prepadnúť neznámy muž. Pohotový oznamovateľ pomohol mužovi dostať sa z ľadovej vody. Po príchode na miesto ich už oboch hliadka mestskej polície našla na brehu. Zachránený muž bol však úplne premočený a premrznutý. Nakoľko sa nočné teploty pohybovali hlboko pod nulou, vznikla obava z ohrozenia jeho života a zdravia. Policajti preto neváhali a muža okamžite previezli na ošetrenie do nemocnice na Antolskej ulici.

V súvislosti s týmto prípadom apelujeme na ľudí, aby pri korčuľovaní alebo inom pohybe na zamrznutých vodných plochách dbali na zvýšenú opatrnosť a ľad nepodceňovali. Ten môže byť totiž mimoriadne zradný.